謝王尉見贈龍溪集
作者：薛季宣
朝代：宋

paragraphs: 稔聞韻鄉名，不識韻鄉面。
班班隠豹文，窺管時一見。
譬彼闥婆城，尋逐滄流漩。
聞韶在齊國，九奏何當變。
王侯韻鄉人，少長居鄉縣。
韻鄉指迷塗，貽我書一卷。
森如入武庫，寶璧紛交薦。
羣玉屣登臨，赫日吹風霰。
家雞將野鶩，後素詩何絢。
長安行即到，豈在臨淵羨。
千金端不如，變色先生饌。
從可狎江鷗，六籍居貫穿。